Eubulides

Eubulides (kreeka Εὑβουλίδης; 4. saj. eKr) oli vanakreeka filosoof, kes oli pärit Mileetosest Väike-Aasia rannikul.Diogenes Laertios, "Väljapaistvate filosoofide eludest, õpetustest ja ütlustest" II raamat, lõik 108 Ta oli Megara Eukleidese õpilane, Megara koolkonna esindaja ja Alexinose, Euphantose ja Apollonios Kronose õpetaja.Diogenes Laertios, "Väljapaistvate filosoofide eludest, õpetustest ja ütlustest" II raamat, lõigud 109-111 Väidetavasti oli ta ka üks Demosthenese õpetajatest.Plutarchos, "Kümne kõnemehe elulood" 845c

Eubulides oli peamiselt tuntud loogikunaSextus Empiricus, "Õpetlaste vastu" VII 13 ning Diogenes Laertios nimetab teda seitsme paradoksi sõnastajana. Nendeks on enesele viitamise problemaatikat käsitlev "Valetaja paradoks" (vanakreeka keeles ψευδόμενος), mis kuulub sisuliselt ühte Epimenidese paradoksiga, tajumise ja teadmise küsimustega tegelevad "Märkamata mehe paradoks" (vanakreeka keeles διαλανθάνος), "Elektra paradoks" ja "Maskeeritud mehe paradoks" (vanakreeka keeles ἐγκεκαλυμμένος), mõistete ebatäpsusele viitavad "Kuhja paradoks" (vanakreeka keeles σωρίτης) ja "Kiilaspea paradoks" (vanakreeka keeles φαλακρός) ning süllogistlike reeglite eiramist demonstreeriv "Sarvede paradoks" (vanakreeka keeles κερατίνης). (samas nimetab Diogenes Laertios ise paar lõiku hiljem "Maskeeritud mehe paradoksi" ja "Sarvede paradoksi" autorina Diodoros Kronost)Diogenes Laertios, "Väljapaistvate filosoofide eludest, õpetustest ja ütlustest" II raamat, lõik 111.

Seega pole kindel, kas paradokside autoriks oli ainuisikuliselt Eubelides. Pigem on tõenäoline, et tegemist on Megara koolkonna ühistegevusega. Seejuures kinnitab paradokside kasutamine argumenteerimisel Megara koolkonna teatavat lähedust eleaatidele, sest paradoksid on oma laadilt võrdlemisi sarnased Zenoni apooriatele.Wheeler, Samuel C. III, "Megarian Paradoxes as Eleatic Arguments" – American Philosophical Quarterly, Vol. 20, nr. 3, University of Illinois Press, 1983, lk. 287-295

Mitmed allikad kinnitavad, et Eubulides kritiseeris Aristotelest, kuid seejuures pole täpsustatud, mil viisil see täpsemalt toimus.Diogenes Laertios, "Väljapaistvate filosoofide eludest, õpetustest ja ütlustest" II raamat, lõik 109Athenaios, "Õpetatud meeste pidusöök" VIII raamat, peatükk 50 354c Üheks hüpoteesiks on, et "Kuhja paradoks" loodi Aristotelese argumenteerimisvigade näitlikustamiseks.Moline, Jon, "Aristotle, Eubulides and the Sorites" – Mind, Vol. 78, Nr. 113, Oxford University Press, 1969, lk. 393-407 Kindel on aga see, et Aristoteles oli Eubulidese paradoksidega hästi kursis, sest ta viitab nendele oma teoses "Sofistide ümberlükkamised" (vanakreeka keeles Σοφιστικοὶ Ἔλεγχοι).Aristoteles, "Sofistide ümberlükkamised" peatükid 22, 24 ja 25

Viited

Välislingid
 Yasutada Sudo, loengusarja "Advanced Semantic Theory B", 1. loeng, University College London, kevadesemester 2015.  (Eubulidese paradokse käsitleva loengu kokkuvõte)
 Andrea Borghini, "Paradoxes of Eubulides. Four Reasonings that Changed Philosophy" (lühike ülevaade Eubulidese paradoksidest About.com portaalis - vaadatud 29.05.2015)

Kategooria:Vanakreeka filosoofid
Kategooria:5. sajand eKr
Kategooria:4. sajand eKr